LidanRubinov/Halacha-QA huggingface dataset:
שאלה: לשון "אני לא." נחשב לנדר?: אשתי סיפרה לי על שיחה מסוימת שקיימה עם חמותי. בעקבות כך אמרתי בכעסי שאני לא אלך (או: אני לא מסוגל ללכת) יותר לבית הוריה. ואז אשתי שאלה אותי: "אתה לא תלך יותר לבית של ההורים שלי?" ועניתי "כן". זמן קצר מאוד אחר כך חשבתי לעצמי שזה לא מוחלט ושזה בלי נדר. האם מה שאמרתי יחשב לנדר וצריך התרה בפני בית דין?
תשובה: אין לזה גדר של נדר, הואיל ולא החלת על זה שם נדר.
שאלה: עליה לקבר לאחר השבעה: מה אומרים הספרדים בעליה לקבר לאחר השבעה?
תשובה: אותיות שם הנפטר בפרק קי"ט משניות באותיות נשמה ואזכרה ואשכבה ואם יש עשרה צריך לומר קדיש.
שאלה: קציצת חלבלוב בשנת שמיטה: הגנן אמר לי שכעת אסור לקצוץ את החלבלוב כיון שהחלב שהוא מפריש בזמן הקיצוץ הוא רעיל ביותר וגורם לתופעות שונות. נוהגים לקצוץ אותו בחורף כאשר הוא משיר את עליו והחלב נמצא ברמה נמוכה ביותר. חשוב לקצוץ את השיח הגדול הזה אחרת בשנה הבאה הוא יקרוס. האם שמירה על אורך חיי השיח מתירה את הקיצוץ בשנת שמיטה?
תשובה: הרמב"ם כתב (פ"א ה"י) "וימות כל עץ שבה" ומשמע שכל עץ בין עושה פרי ובין שאינו עושה פרי אלא נוי, ועל כן כל פעולה להצלה אפילו של שיח ג"כ מותרת בשביעית, ובלבד שלא יעשה קיצוץ מצמיח. בברכת התורה והארץ כתיבה וחתימה טובה הרב יהודה הלוי עמיחי
שאלה: קשר עם יתום: אני נמצאת בדילמה ואני חייבת עזרה, אני בחורה בשנות העשרים לחיי. אני נמצאת בתחילתה של מערכת פגישות (2 פגישות לבנתיים) עם בחור אשר אביו נפטר בהיותו קטן ואימו לא עלינו נהרגה בפיגוע. יש לו אחות שהוא לא כל כך בקשר איתה (היא נשואה), כרגע הוא ממש בודד, שבתות הוא עושה לבד, המשפחה שלו מצד האבא לא בקשר איתו. רק עם המשפחה מצד האמא הוא בערך בקשר. הבעיה שלי היא, שאני לא יודעת אם אני רוצה דבר כזה. זה בחור עם מטען כבד, הוא עבר המון בחיים, טרגדיות לא עלינו, מה גם שלפעמים זה טוב שיש משפחה לצד של הבעל, מדובר בלחיות בלי חמה וחם, בלי גיסים וגיסות מהצד של הבעל, אני לא יודעת עם אני עושה נכון שאני חושבת על דברים כאלה או שעלי להתמקד בבחור - ותו לא. מה עלי לעשות? אציין כי הבחור נראה נחמד, אבל אני מפחדת לדבר איתו על כל מיני נושאים כדי שהוא לא יעלב או יפגע או יקנא, לא יודעת. אני חייבת כיוון ועזרה.
תשובה: מה שחשוב הוא האם הבחור עונה על הצפיות שלך, האם תוכלי לבנות איתו בית ולהגשים איתו את השאיפות שלך. לבנות בית של תורה. על כן עליך לברר על הבחור אצל מי שמכיר אותו ואת סומכת עליו, מה המדות שלו ומה היכולות שלו והשאיפות שלו ואם הם מתאימים למה שאת מבקשת. אל תתחשבי במצב המשפחתי שלו, אדרבא מצוה גדולה להתחתן איתו.
שאלה: עד שעומד להיות קרוב משפחה: אחותי מתחתנת כשבועיים וחצי לפני. אני חוזרת בתשובה ואילו אחותי חילונית. למרות זאת היא עושה חתונה כהלכה וזקוקה לעדים דתיים. האם היא יכולה להעזר באביו של בן זוגי? שכן שבועיים וקצת לאחר מכן הוא הופך באופן רשמי למשפחה שלנו.
תשובה: אם כרגע הוא אינו קרוב, מה שיהיה בעוד שבועיים לא מפריע.
שאלה: תיקון שקרים מהעבר: בחודשים האחרונים התחלתי ללמוד במדרשה ובמהלך שיעורים שונים אני נזכרת לאט לאט בהמון דברים נוראיים שעשיתי בעבר. אני נזכרת במקרים רבים ששיקרתי לחברות שלי, להורים שלי ולסובבים אותי ואני מרגישה מאד מאד רע עם זה. בנוגע לשקרים מה אפשר לעשות כדי לתקן את מה שכבר נעשה, יש מעשים שאני נזכרת שקרו לפני שנים, מה עליי לעשות?
תשובה: אשרייך שאת מחדשת ומתחדשת, מזדככת ומתעלה בתהליכי תשובה. ראשית צריך לעזוב את החטא, כלומר מכאן והלאה להמנע לחלוטין מלשקר (כמו כל עוון אחר). מה שניתן לתקן ללא שיצא נזק, כלומר אם ישנם דברים מעשיים שניזוקו כתוצאה מהשקרים כדאי לתקן. אולם החשוב ביותר זה התיקון המידותי שעלייך לעבור וכדאי מאוד ללמוד הלכות תשובה לרמב"ם. הרב שמואל הולשטיין
שאלה: פח שמיטה במטבח ציבורי: במוסד שבו אני עובד יקנו בעזרת ה מאוצר הארץ. 1. כיצד יש לנהוג ביחס לשאריות אוכל שנשארו בצלחות התלמידים (זה קצת לא מעשי לרוקן לשקיות ניילון או לחילופין בפח שמיטה ולחכות שירקב כמו שעושים בבית פרטי)? 2. מה עושים עם כמויות של מרק עם מרכיבי שביעית שנשאר שאי אפשר לעבר "צורתו בלינת לילה", מבחינת נוהלי היגיינה ועבודת המטבח? 3. האם בפח שמיטה רשאים לערב אוכל שאינו קדוש בקדושת שביעית כאשר מדובר ששניהם התבשלו באותו יום?
תשובה: 1. במוסד דתי שבו התלמידים מרוקנים את הצלחות, אפשר להעמיד בחדר האווכל פחים שיש בהם שקיות אטומות, ולאמר לתלמידים להניח את שאריות הפירות והירקות בפחים המיוחדים. לאחר מכן להניח את השקיות בפח אשפה הרגיל. אפשר להסתמך על פסקי הרב ישראלי זצ"ל שאוכל שאינו ראוי למאכל (שאריות) הרי זה לא מאכל אדם יותר, וכך הורה גם הגרי"ש אלישיב שליט"א בעניין מחנות צבא. 2. את שאריות האוכל של הצלחות יש לנהוג בהם כבסעיף 1. לגבי שאריות מרק גדולות (מחדר האוכל) יש להניח בסיר גלוי לילה. 3. אפשר לערב, אבל להשתדל שלא יקלקל אחד את השני, דהיינו מוצקים בודאי אפשר, אבל לכתחילה לא לערב מוצק ונוזל שבו הקלקול רב יותר. בברכת התורה וסוד הארץ הרב יהודה הלוי עמיחי
שאלה: בשמים בשמיטה וכלאיים: אנחנו נוהגים לכבוד שבת לקטוף מגינתינו מגוון בשמים לברכות (נענע,הדס, ריחן ורוזמרין) האם ניתן להמשיך במנהגינו בשנת השמיטה?. מה המרחק שצריך להרחיק לעניין כלאיים גפן מהדס, גפן מאתרוג, ושזיף מבננה? (הם נוגעים אחד בשני בענפיהם). ראיתי שצריך להרחיק בן דשא לגפן מה קורה אם היינו שבוע מחוץ לבית ובוודאי בזמן הזה הדשא התפשט לתוך 6 טפחים מהגפן, האם עברנו איסור, האם היינו צריכים לבקש במיוחד מחבר שיגיע לגינתינו ויתלוש את הדשא, זה נורא מסובך הדשא כל הזמן מתפשט בגינתינו הקטנה, איך אתמודד עם הבעיה החוזרת על עצמה כל הזמן?
תשובה: א. אפשר להמשיך לקטוף את עשבי הריח השונים אלא שיש לנהוג בהם קדושת שביעית. ברור שזמן חלות קדושת שביעית בכל שיח וירק הוא שונה. משמעות הדבר שלאחר הברכה אין להשליך לפח, אלא לעטוף בשקית ולהניח בפח. ב. אין צורך בהרחקה במינים המנויים בשאלה זו. ג. מיד כשאתם חוזרים הביתה יש לעקור את הדשא, לא שמענו שצריך להוציא הוצאות על כך, אבל משעה שיש אפשרות להוריד את הדשא הרי שיש חובה. אפשר לרסס במונעי נביטה בקצה הדשא, כך שהוא לא יתפשט, ולא תהיה בעיה אי"ה. בברכת התורה והארץ כתיבה וחתימה טובה הרב יהודה הלוי עמיחי
שאלה: בקשה לעזרה כספית : פנתה אלי חברה בבקשה שאעזור למשפחתה בכסף עבור דבר מסוים. נטיית הלב שלי היא לא להסכים אבל מנין לי שזה לא הייצר הרע, מה הם הקריטריונים מתי עלי להענות לבקשה ומתי אני יכולה לסרב?
תשובה: אפשר ומצוה לעזור בשני תנאים: א) אם הצורך הוא לקיום בסיסי כמו לצורך רפואי או לאוכל ומלבוש. ב) כאשר במידה ותלווי או תתני לו ולא תקבלי חזרה לא יפגע בך הדבר בצורה קשה. אין חובה להלוות אם הכסף מיועד למותרות או במידה ואת עלולה להנזק חלילה בצורה משמעותית.
שאלה: קונצרט מוסיקה קלאסית בשנת אבל: הרב השיב לגבי סעודה בשנת אבל כי "סעודה משותפת עם משפחה אחת או שתיים עדיין לא נחשבת לסעודת מרעים. הילדים רשאים לשמוע מוסיקה ואין צורך להימנע מכך עקב אבלות של אחד מההורים. גם המוזיקה שאסורה לאבל היא מוזיקה שמחה כגון מוזיקה של ריקודים בלבד." האם נובע מתשובתו של הרב שמותר בשנת אבל להורה להיות נוכח בקונצרט למוסיקה קלאסית?
תשובה: לענ"ד רק מוסיקה עליזה אסורה, אולם כמדומני שהמנהג המקובל לאסור כל אירוע מוסיקלי.
שאלה: טענות כנגד ספר התורה: הקהילה שלנו מורכבת מתלמידי ישיבה ואנשים פשוטים מן הישוב. כבר הרבה זמן שיש לנו מחלוקת עם בחורי הישיבה, אבל השיא היה שטענו שספר התורה שלנו פסול, למרות שהרב שלנו טוען שהוא הזמין בודק ומצא אותו כשר. כל פעם אחרי תפילת שחרית בשבת הם פורשים לפני קריאת התורה למקום אחר לשמוע את קריאת התורה, איך צריך לנהוג עמם, אשמח לתשובה שגם תתייחס ליחס אליהם בחגים הקרבים.
תשובה: כל החולק על רבו כחולק על השכינה, פרישה מן הציבור הנוהג על פי הדרכת הרב היא פרישה מן התורה ואין שום ערך לקריאת התורה הנפרדת.
שאלה: לעבור באור אדום בשבת: הנני מתייחס לתשובת הרב בדבר מעבר באור אדום בשבת. אני קורא, אני נחרד ואיני מאמין למראה עיני: האם יש רשות לרב להתיר עבירה על החוק, מה עוד שמדובר בסכנת נפשות. החוק שנקבע בעניין זה הוא חד משמעי, האם יש שיקול דעת לרב לקבוע שהתנועה היא דלילה ואין שום חשש לגיחה של רכב פתאומי!? הרי בדיוק בשביל לשלול כל אפשרות לטעות ושיקול דעת שגוי, קבע החוק הוראה קטגורית וחד משמעית! ואין נפקא מינה אם העניין חל ביום חול, יום שבת וגם לא ביום כיפור?
תשובה: נשאלתי על חציית מעבר חצייה השכם בבוקר! בשבת כשאין תנועה בכביש. לא התייחסתי לחציית מעבר בשעות אחרות בשבת. אין ספק שמצות ונשמרת לנפשותיכם מחייבת גם בשבת. התייעצתי עם משפטנים וחוות דעתם היא שאין חוק האוסר לחצות באור אדום, החוק רק מעניש מי שחוצה באור אדום. שבת
שאלה: זמן טלית ותפילין: מוסבר בילקוט יוסף כי זמן טלית ותפילין הוא 6 דקות לאחר עלות השחר או שעה קודם הנץ. זה לא מסתדר עם הזמן שמופיע בלוחות, האם יש עוד שיטה לחישוב הזמן?
תשובה: יש שיטות שונות בחישוב עמוד השחר, יש הקובעים כי זה שבעים ושתים דקות ויש שיטות שמחשבות שמינית הזמן מזמן הזריחה ועד השקיעה. ויש גם שיטות שונות איך לקבוע את הזריחה האם למראה עינים או לפי חישוב אסטרונומי. וכדאי שתאמץ לך רב שאתה מאמין בגדולתו ותלך אחריו בהוראה זו כמו אחרות.
שאלה: גם בזיליקום נאכל?: בהמשך לתשובת הרב על הבזליקום. לפי מה שהרב אומר על וורד שיש בו טעם וריח היינו נאכל וגם מריחים בו הוא הדין בבזליקום שאוכלים אותו בסלט? (נדמה לי שיש בזליקום גם בעלי בייבי של גוש קטיף).
תשובה: בזילקום נאכל מדי פעם בסלטים למיניהם, לא על ידי כולם. כתיבה וחתימה טובה הרב יהודה הלוי עמיחי
שאלה: קניית פירות שביעית בהקפה והבלעה: הרמב"ם כותב שמותר לקנות פירות שביעית רק אם מדובר בפירות שביעית הפקר, אבל אם אלו דברים שאנשים מגדלים חל איסור לקנותם בכל דרך שהיא. האם זה נכון גם בקנייה בהקפה ובהבלעה?
תשובה: האיסור הוא בעצם המסחר ולא בקדושת הדמים, ועל כן האיסור כולל ואיננו שייך לצורת הת בברכת התורה והארץ כתיבה וחתימה טובה הרב יהודה הלוי עמיחי
שאלה: טיול לחו"ל בשנת אבל: אבי נפטר לפני שבועיים בפתאומיות בגיל 82. לפני האירוע המצער תכננו משפחתי - בעלי וילדיי והוריו טיול שורשים לחו"ל בחול המועד סוכות. מצד אחד אני רוצה מאד להקפיד ולשמור את שנת האבל כנדרש. מאידך אם לא אסע אאכזב את ילדיי, בעלי והוריו. במידה ומתארחים בבית פרטי ולא הולכים לאירועים חגיגים אלא רק לטיולים באתרים משפחתיים האם מותר לי לנסוע? (מועד הנסיעה הוא אחרי השלושים).
תשובה: אסור לטייל בשיירות שבהן אוירה עליזה. טיול משפחתי מצומצם באוירה שגרתית מותר.
שאלה: נושאים צנועים בדף היומי: בקרוב בדף היומי ילמדו מסכת כתובות, אני בדרך כלל מגיע לשיעור של הדף היומי פעם בשבוע. במסכת כתובות יש הרבה עניינים בנושאי טהרת המשפחה, ואני רק בן 17 האם עדיף להימנע ללכת לשיעורי הדף היומי בתקופה הזאת, או אני צריך לחשוש?
תשובה: כשלומדים תורה יש מחשבות של קדושה ואין לחשוש ממחשבות זרות. אני למדתי את כתובות בגיל שלש עשרה עם כתה של 40 בנים לא שמעתי משהו מחייך או מדבר דבר לא הגון.
שאלה: אבי החתן ורעיתו בהזמנה: האם יש מקור לכתיבת שם אבי החתן ורעיתו, אבי הכלה ורעיתו במקום לכתוב את שם האמהות. אם כן מה ההסבר, האם יש כאן ענין של צניעות? אני רואה בהזמנות של החוג החרדי שכך כותבים ובחתונת בתנו הראשונה כתבנו את שמות האמהות. בחתונה השניה בקרוב, בעלי רוצה שיהיה כתוב ורעיתו. אין לו הסבר ממשי ונראה לי שיכול להיות שזה קצת לחץ חברתי. בעלי טוען שכך נהגו אבותינו ואילו כתיבת שם האשה זה מנהג מהשנים האחרונות. לא שזה ממש משנה לי מה יהיה כתוב על פיסת ניר שנזרקת לפח, אבל אני רוצה לדעת את הדין.
תשובה: לכאורה אין כאן בעיה של צניעות, היו מטבעות בדורות הקודמים שהיה כתוב עליהם אברהם ושרה. אינני יודע מדוע אנשים כותבים כך.
שאלה: קוצץ כדרכו לפי הרב טיקוצינסקי: התחלתי ללמוד בתקופה האחרונה את "ספר השמיטה" של הרב טיקצ ינסקי בעקבות זה עלו לי כמה שאלות שהם קשורות בעצם להבנת מושג אחד. הרב מביא בספרו הרבה פעמים את המושג קוצץ כדרכו בהתחלה חשבת שהבנתי את המושג עד שראיתי בעמ י"ט-כ (בסוף סעיף ד ) שהוא אוסר לקצוץ את הדשא מלמעלה ושם בהערה מס 10 הוא כותב ".עכ"פ איננו קוצץ כדרכו" בעקבות זה עלו לי שתי שאלות: 1. האם הרב טוקצינסקי אוסר לכסח את הדשא בשנת השמיטה? (אם כן מה דעתכם, והאם אפשר להפנות אותי למקורות). 2. מהו הגדר של קוצץ כדרכו (אם יש מחלוקת בדבר ותוכלו להפנות אותי למקורות או מאמרים זה יעזור)?
תשובה: א. כסוח הדשא איננו מועיל לאילן, אדרבא מגרע בו, שהרי עדיף היה בלא קיצוץ כלל, אין צורך בהצמחה בדשא, ואדרבא החלק הנעים והיפה הוא החלק הנקצץ, על כן בידיעת המציאות המצב בדשא שאין זה מועיל לאילן, וכמו כן הגיזום הוא כדרכו, ולא הבינותי מדוע אין זה כדרכו. ב. אינני יודע על מחלוקת בשאלת מהי כדרכו, מלבד מהמבואר בהלכה כא-כב. בברכת התורה והארץ כתיבה וחתימה טובה הרב יהודה הלוי עמיחי
שאלה: מספר החוליות בתכלת: הרב השיב כי יש לעשות 7 או 13 חוליות תכלת בציצית. האם יש עדיפות כלשהי לאחת מהשיטות?
תשובה: לא, בגמרא מוזכרים 2 האפשרויות. 7 זה 7 רקיעים ו-13 זה גם האויר שבניהם.
שאלה: מכירת חפצי נוי השייכים לנצרות : האם מותר ליהודי להתפרנס בארץ ישראל ממסחר מכירה של חפצים הקשורים לנצרות כגון עצי אשוח מקושטים, בובות של סנטה קלאוס וכו? אשמח אם הרב ינמק.
תשובה: הבעיה היתה גם בחו"ל, שסוף כל סוף הדברים הללו אינם ממש ע"ז, אלא רק מזכירים. אי אפשר לומר שיש בזה ממש איסור, אך לא ראוי שיהודי יעסוק בזה.
שאלה: ברכת גאל ישראל ותפילה בעמידה: מאיפה מתחילה הברכה "גאל ישראל" שנאמר שיש לסמכה לתפילת שמונה עשרה, וכן לפי מה נקבעה החובה לשבת או לעמוד בתפילה, והאם יש חובה גם לעמוד בעת התפילה בבית?
תשובה: סמיכת גאולה לתפילה: אין לשהות יותר מידי באמצע הברכה כדי שלא יהיה הפסק, ולכן יש לסמוך את כל הברכה. אם יש צורך לשהות מעט על מנת להתחיל תפילת עמידה יחד עם הציבור, יש לשהות לפני "ונאמר כי פדה" על מנת שחתימת הברכה תהיה סמוכה לחלק מתוכן הברכה ולא תיאמר לחוד, ומכיוון שמזכירים במשפט זה את עניין הגאולה, מקיימים בכך סמיכת גאולה לתפילה. עמידה בתפילה: בתפילת עמידה יש לעמוד משום שהעמידה מבטאת יראה ואימה, וכך ראוי להיות בשעה שמדברים עם השכינה. ישנם מקומות נוספים בתפילה שנהגו לעמוד, כמו ברכת "ברוך שאמר" וכן ברכת "ישתבח" (לפי מנהג האשכנזים) ותפילת "עלינו לשבח" מפאת מעלתם, וכן באמירת "ויברך דוד" משום כבוד מלכות. אין הבדל בין תפילה בבית לתפילה בבית הכנסת. הרב יאיר וסרטיל
שאלה: יציאת מצרים בראש השנה ויום כיפור: ברצוני לדעת מדוע מזכירים בקידוש ובתפילת עמידה "זכר ליציאת מצרים" בראש השנה וביום הכיפורים בתפילת עמידה?
תשובה: המהר"ל מבאר שהיציאה ממצרים - משמעותה שה' הוציאנו מהחומריות ונתן לנו מעלה א-לוקית (גבורות ה', פרק מה). בכך ה' קנה אותנו להיות עמו הנבחר, וזהו הבסיס והיסוד לכך שעם ישראל יכול להתקדש ולקדש את המועדים, וכן לזכות לקדושת השבת. לכן אנו מזכירים בכל הזמנים הללו "זכר ליציאת מצרים", שלולא יציאת מצריים לא היינו זוכים למועדים אלו. הרב יאיר וסרטיל
שאלה: דוחים את המשיח?: בתפילת כל נדרי שביום כיפור כתוב: "מיום הכיפורים הזה עד יום הכיפורים הבא עלינו לטובה". והרי אנחנו מאמינים שהמשיח צריך להגיע כל שניה ושניה, ובעזרת ה כהמשיח יגיע יבטלו החגים וישאר פורים (כמדומני). אז אם אנחנו מאמינים שהמשיח יגיע כל רגע והחגים יבטלו אז למה אנחנו אומרים בתפילת כל נדרי: "מיום הכיפורים הזה עד יום הכיפורים אחר שיבוא עלינו."? לי זה נראה כאילו כשאומרים את המשפט הזה, אז אנחנו דוחים את המשיח.
תשובה: מספר תשובות בדבר. ראשית אנו מאמינים כי המשיח יכול לבוא בכל רגע (בקרוב ממש-אמן) אולם איננו יודעים בודאות כי אכן יבוא עכשיו, לכן אם יבוא-זכינו. אם חלילה לא יבוא אז אנו מתפללים בלשון זו. בנוסף המשפט הזה הוא בעצם תנאי - אנו מחליטים לבטל את הנדרים שיהיו עד יום הכיפורים הבא, לו יצויר שלא יהיה יום הכיפורים יותר אז התנאי פשוט לא יפסק לעולם. ולגבי "כל המועדות בטלין חוץ מפורים" (כמדומני במדרש רבה ספר ויקרא) רבו הפירושים מה הכוונה בזה, והאם זה בהכרח וכו' וכו' כתיבה וחתימה טובה. הרב שמואל הולשטיין
שאלה: כיצד להתנהג בחברה מעורבת: אני נשואה ב"ה באושר ומתגוררת ביישוב דתי. אך לעיתים אני מצטערת על כך שאיננו חיים בחברה נפרדת יותר. כאשר מגיעים חברים של בעלי (נשואים או רווקים) אנחנו מדברים וצוחקים ביחד. ואני בטוחה שזה מזיק לחיי הנישואין שלנו ושלהם. בנוסף לכך, למדתי לתואר ראשון, לאחר נישואי, במכללה חילונית (עפ"י הדרכת רב, כמובן) וגם שם התפתחו שיחות ביני ובין גברים שונים, דתיים וחילוניים. חלקם על נושאים עקרוניים שעמדו אז על הפרק (כגון ההתנתקות, אמונת חכמים וכו.) וחלקם דיבורים בעלמא, על דה ועל הא. ושוב, אני רואה בזה פגיעה בזוגיות שלי. א. איך ניתן לתקן את הנזק שנעשה? ב. כיצד יש להתנהג להבא כאשר מגיעים אורחים?
תשובה: הדרך היא עשה טוב וסור מרע. כלומר ראשית לחזק את הזוגיות שלכם. לעבוד על זה להעמיק את הקשר. לבוא אחד לקראת השני לראות את המעלות של בעלך, לשמוח בהם, ולתת תוכן תורני לחיי הבית כמה שאפשר יותר. ומאידך אם את מרגישה שהשיחות עם החברים של בעלך פוגעים בזוגיות שלכם תימנעי מלהשתתף בשיחות ותפרשי לעיסוקים אחרים. ואם הם באים עם נשותיהם תפתחי שיחות בין הנשים. אבל עליך גם לחשוב למה השיחות הללו פוגעות ולתקן את השורש של הדבר.
שאלה: נעילת כפכפים בשעת התפילה: האם ישנה בעיה להתפלל עם כפכפים, בתפילת שחרית מנחה ערבית, במניין בבית?
תשובה: לא, אם אתה הולך כך גם ביום-יום, לגביך זה לא נחשב "לא מכובד", זה הנעל שלך. ואין הבדל בין התפילות.
שאלה: חשבון נפש במקום מטונף : האם מותר לעשות חשבון נפש במקום מטונף כגון במקלחת וכדומה?
תשובה: זה לא גדר של מצווה, ולכן אני חושב שיהיה מותר. אמנם, ה"ביאור הלכה" דן לגבי קיום מצווה במקום שאינו ראוי לכך, כגון לשמוע שופר במקום שאסור לו לברך. היות ומצוות צריכות כוונה וצריך להתכוון לשם מצווה, זה נחשב שעוסק בקדושה ולכן אין לומר במקום שאינו ראוי לברכה. אבל חשבון נפש זה יותר נתונים ריאלים, מה עשה ומה לא עשה ומשתדל לתקן את זה, זה הכנה לתשובה, ויהיה אפשר לעשות זאת במקום שאינו ראוי לברכה.
שאלה: מזגן שכן שנוזל לסוכה: שכני גר בקומה שלישית ואני גר בקומה ראשונה. לשכן יש מזגן חלון שכל השנה נוזל בצורה של זרמים של מים על רצפת הסוכה שלי ללא הפסקה. בשנים קודמות השכן הפסיק את פעולת המזגן שלו במשך חג הסוכות על מנת שלא יזרמו מים לתוך הסוכה שלי. בעבר שילמתי בעצמי למתקן על מנת שיתקין צינור מים למזגן של השכן על מנת שהמים יזרמו מחוץ לסוכה דבר שלא החזיק מעמד זמן רב. השנה ביקש ממני השכן לפתור את הבעיה עד חג סוכות היות והוא לא מתכונן לסגור את המזגן על מי חלה חובת התיקון והת?
תשובה: מזגן המטפטף לרשות חברו ומבטל את שכנו מתשמישו, ניתן להגדירו כמזיק בידים, ולכן חובה על השכן המזיק לסלק את היזקו. (ומובן שתשמיש במקום לשם סוכה הוא אחד מהתשמישים של אדם ברשותו). גם אם השכן לא מחה בעבר, אין מחילה על הזק בידים. אם המזיק מסרב לסלק את היזקו על הניזק להגיש תביעה בבית הדין. בשם הרב אברהם יצחק הלוי כלאב, ראש הכולל.
שאלה: מזוזה בפתח בית של גויים: אחי עבר לבוסטון ל-5 שנות שליחות. אנחנו רוצים לקבוע מזוזה בכניסה לבית, אבל מפחדים מההשלכות, היות ואחי גר בקומפלקס דירות ענק, והדירה שלו היא הדבר הראשון שכל מי שנכנס לבניין רואה. האם אפשר לקבוע את המזוזה בצד הפנימי של המשקוף, כך שלא תראה מבחוץ, ואם לא האם יש פתרון אחר?
תשובה: כן.
שאלה: כיבוד הורים מול כעס: אחותי הכירה בחור בהיותה בת 17 והבחור בן 25, הם יוצאים כשנה ואחותי נכנסה להריון ממנו ללא אירוסין ונישואין, כשאחותי בת 18 כשהדבר נודע להורי נוצר כעס ובכי וצער גדול. לאחר המקרה החליטו הזוג להינשא. כשסופר לי המקרה כעסתי על הצער והכאב שנוצר להורי והחלטתי לא להגיע לחתונה. אציין כי אני חזרתי בתשובה וגר עם הורי, והורי חילונים וכן אחותי ובן זוגה, מדובר בחתונה מעורבת, והורי מפצירים בי להגיע לחתונה, הסכמתי עם אחותי ובן זוגה שיבקשו סליחה ויביעו צער לפניהם על הצער שגרמו להורי. האם אני מחויב להגיע לחתונה בשל כיבוד אב ואם אפילו אם לא יביעו צער כלפי הורי בגלל בקשת הורי או אין בעיה עם זה שלא אופיע לחתונה?
תשובה: תעשה כרצון הוריך. ותמשיך יחד עם זה להתחזק בשמירת תורה ומצוות. ובמשך הזמן בודאי אחותך ובן זוגה יבקשו את סליחת ההורים על הצער שגרמו להם.
שאלה: הריון וצום יום הכיפורים: עברנו הפלה לפני שנה. עכשיו אשתי שוב בשבועות הראשונים של הריון, ב"ה ההריון מתקדם בצורה טובה. אנחנו מפחדים שהעובדה שאישתי תצטרך לצום יכולה לפגוע בה ובעובר. מה עליה לעשות, וכיצד עליה לנהוג?
תשובה: יש להתיעץ עם רופא ולנהוג עפ"י הוראותיו, אם ניתן להסתפק באכילה ושתיה לשיעורים יש לעשות זאת, בצנעה בבית. איחולי להריון תקין. שנה טובה.
שאלה: לומר לשוכר שיש רעש בדירה?: על התשובה, לפיה אין צורך לפצות שוכר בעקבות רעש. אך מה יהא הדין, לגבי שוכר חדש המתעניין בדירה, האם צריך להגיד לו שיש רעש של בניה חדשה, אם לא מבחין בכך שכן בא בשעות בהם לא מבוצעת בניה?
תשובה: כמו שראינו, רעש בדירה נחשב מום במקח, אבל זה לא מום שאפשר לבטל בגללו הסכם שכירות לאחר שנחתם ההסכם. אבל כל מום שיש במקח חובה על המוכר להגיד זאת לקונה לפני הקניין אפילו מום קטן שאין בו אונאה (חושן משפט סי' רכח' סע' ו) לכן אם אתה חושש שהשוכר לא שם לב שיש שיפוצים בדירה הסמוכה אתה חייב להודיעו. בברכת שנה טובה הרב אריאל איגרא.
שאלה: איסוף דם טבורי בשבת: ראיתי כי הרב השיב שאין בעיה הלכתית באיסוף דם לבנק דם טבורי בימות החול אך אסור לעשות כן בשבת. ורציתי לדעת מדוע חל איסור לאסוף דם טבורי ביום השבת?
תשובה: בשבת הדבר כרוך בחילולי שבת רבים. גם אם עצם האיסוף אינו מלאכה (הדבר טעון עדיין בירור יסודי) אך הקשירה, הכיתוב, הפעלת מכשירים שונים הדלקת חשמל וכדו' כל אלו אסורים בשבת. והרי לא מדובר בפיקוח נפש ישיר אלא רק באיחסון דם טבורי למקרה שיתעורר צורך להשתמש בו בהמשך החיים.
שאלה: קטיף אתרוגים בשמיטה: במוצאי שבת האחרונה מצאתי על עץ האתרוג בגינה שלושה אתרוגים קטנים. האם אני יכול לקטוף אותם לפני סוכות (בתוך בשנת השמיטה), ואיך אני יכול לשמור עליהם שישארו כשרים?
תשובה: אתה יכול לקטוף אותם בשביעית ולשמור בהם קדושת שביעית (לדעת הרמב"ם). כמו כן אתה יכול לעטוף אותם בשקית שלא יפגעו מקוצי העץ. במקרה זה יש להפריש תרו"מ בלא ברכה. בברכת התורה והארץ כתיבה וחתימה טובה הרב יהודה הלוי עמיחי
שאלה: רחצה מעורבת בבגדים: כל שנה חברי הקהילה שלנו נוסעים לכנרת כאשר הבנות נכנסות למים בבגדים. האם זה מותר, ואם כן עד איזה גיל, וכיצד יש לנהוג במצב זה, והאם יש הבדל בגובה המים שמכסים כל הגוף או במקום הדורש שחיה?
תשובה: זה לא הידור, אך אם נכנסים עם בגדים ומקפידים שלא יהיה בעיית גילוי אז זה ר. מגיל חינוך ראוי להקפיד שתתלבשנה כמו שצריך. כמו כן, יש להקפיד שלא תהיה בעייה של חיכוך.
שאלה: ארון קודש נייד ונרתיק בד: בבית כנסת שלנו ספר תורה ספרדי, שבנוסף לנרתיק הרגיל, הספר מונח בנרתיק בד מרופד עם רוכסן שמיועד לשמירה על הספר. האם נרתיק הבד נחשב ל"ארון קודש נייד" שיהיה מותר להובילו ממקום למקום לקריאת התורה לצרכים שונים? וכן האם יש הבדל אם הוא מונח תמיד עם נרתיק הבד כשהוא נמצא בארון קודש רגיל או שמלבישים את ספר התורה בנרתיק הזה רק כשמוציאים אותו מבית הכנסת?
תשובה: זה מספיק, זה נחשב ארון. ואין הבדל אם הכיסוי נמצא גם כשהספר בתוך הארון הקבוע.
שאלה: הפרשת חלה בזמן איסור: האם נידה יכולה להפריש חלה? אם כן מה ההבדל בין מקרה זה למקרה של שרה על פי רש"י שאברהם לא הביא למלאכים לחם מכיוון ששרה היתה נידה?
תשובה: אישה נידה יכולה להפריש חלה! אברהם ושרה נהגו בכל דיני טומאה וטהרה שאינם נהוגים בימינו מאז חרב המקדש (במהרה יבנה בעז"ה), אולם בימינו דיני נידה שייכים רק בכל הקשור לקשר שלה עם בעלה ולא לשאר דיני טומאה וטהרה. הרב שמואל הולשטיין
שאלה: מיץ ענבים שנשאר מגולה: מיץ ענבים שנפתח בערב שבת ונשאר גלוי כל הלילה עד הצהרים למחרת, מדובר בבקבוק שמלא עד החצי פחות או יותר. רציתי לשאול אם יש בעיה להשתמש בו משום גילוי?
תשובה: בזמננו אנחנו לא חוששים לזה.
שאלה: כהן וגיורת שאביה יהודי: האם מותר לכהן לשאת גיורת שאמא גוייה ואב יהודי, האם זה נקרא שמעורב זרע ישראל או שמאחר ונחשב כמפקיר זרעו ובכלל אין קשר?
תשובה: גיורת אסורה לכהן, וכך נפסק בשולחן ערוך אבן העזר סימן ו סעיף ח "וכן הגיורת והמשוחררת, אפילו נתגיירה ונשתחררה פחותה מבת שלש שנים, הואיל ואינה בת ישראל הרי זו זונה ואסורה לכהן". ומה ששאלת אם אביה יהודי האם זה צד להקל, זה אינו, כדברי המשנה בקידושין דף סו עמוד ב "וכל מי שאין לה לא עליו ולא על אחרים קידושין - הולד כמותה, ואיזה זה? זה ולד שפחה ונכרית".כוונת המשנה שוולד של גויה בין אם האב גם גוי ובין אם האב יהודי, הוולד גוי. וכן פסק השולחן ערוך שם סימן ח סעיף ה פסק "ולד שפחה ועובד כוכבים, כמותן. בין שנתעברו מכשר, בין שנתעברו מפסול". לכן, אסור לכהן לשאת אשה זו. הרב אברהם זרביב.
שאלה: הלכות מצע מנותק: א. יש לי מרפסת סוכה שנמצאת בדירת קרקע, יש סכך ארבע דפנות ורצפה מרוצפת האם זה יכול להחשב מצע מנותק כך שאפשר לשתול שם? ב. אם שותלים במצע מנותק ולאחר מכן מעבירים לאדמה האם סופרים שנות ערלה מחדש?
תשובה: א. צריך שעל הריצפה יהיה צפוי ניילון, ועציצים מתאימים. ב. כן. בברכת התורה והארץ כתיבה וחתימה טובה הרב יהודה הלוי עמיחי
שאלה: מצע מנותק ואכילת שקדים בשמיטה: א. יש לי במרפסת עציץ שבתוכו שתיל של עץ האם מותר להעביר אותו לאדמה, מדובר ברצפה מרוצפת שתחתיה יש מעט חול ששמים לצורך הריצוף ומתחת החול יש יציקת בטון? ב. האם מותר לאכול שקדים ובטנים שאינם קלויים בשמיטה, כפי שביררתי, הרבה מאוד אנשים אוכלים כך ולא רק טבעונים?
תשובה: א. לא. ב. כן. בברכת התורה והארץ הרב יהודה הלוי עמיחי
שאלה: אח חוזר בתשובה: אחי חזר בתשובה לפני מספר שנים. לאחרונה הוא הודיע כי הוא לא מתכוון להגיע יותר לבית הורי כי אנחנו לא שומרים מספיק שבת. הורי אנשים מסורתים, כלומר האוכל כשר (גם הכלים), קידוש, וכשהוא נימצא שאר אחי החילונים משתדלים לא להדליק ולכבות מוצרי חשמל. אבל עליו זה לא מקובל "להנות" מאור שהודלק בשוגג. האם החלטתו, אשר מצערת את הורי ויוצרת קרע במשפחה, נכונה, האם אין פסק הלכה המאפשר לו לקיים איתנו את החג והשבת גם אם מישהו הדליק בשוגג אור (מתוך הרגל) או מחלל את השבת בחדרו, ומה עלינו לעשות במצב הזה?
תשובה: אני מתנצל על האיחור בתשובה אך נבצר ממני לענות עד עתה. אני מבין את הצער של ההורים וכל המשפחה הרוצים לשמור על אחדות ולהיות יחד בשבתות ובחגים. אך אני גם מבין את הקושי של האח שהחליט לשמור מצוות ולשמור שבת וכאשר הוא נמצא בשבת בבית שאין בו שמירת שבת גמורה הוא מרגיש רע מאד. מי שאינו שומר מצוות לא יכול להבין זאת. אני מניח שגם האח ששומר שבת רוצה שלא יהיה קרע במשפחה וגם הוא סובל מהניתוק. על כן הדרך לפתרון הוא לעשות מאמץ מצד המשפחה שלא יהיה חילול שבת כלל בשבת שהוא בא. כדי שהוא יראה כמה אתם רוצים ביחד וכמה אתם מתאמצים שהוא ירגיש טוב ואז אני מניח שהוא יסכים לבוא.
שאלה: שחיה בבריכה מעורבת: הבנתי שאיסור בריכה מעורבת הוא מפני איסור הסתכלות. האם במקום שלא אוכל למצוא בריכה נפרדת (לדוגמא, בעיר לא יהודית), אוכל לשחות בבריכה כזו (וכמובן לא לשהות בה שלא לשחיה)?
תשובה: האיסור קיים גם במקום שאין בריכה נפרדת. הרב יאיר וסרטיל
שאלה: עבודת ה  לפי מצבי רוח: אני שם לב שאני עובד את השם לפי מצבי רוח, כשאני בשמחה אני עובד יותר בהתלהבות וכשאני מרגיש שלא הולך לי, אני לא כל כך מקפיד בעבודת ה. איך קובעים את עבודת ה כדי שהיא תהיה יציבה ולא תלויה בשום דבר?
תשובה: יש באורות הקודש  ספר של הרב קוק  סעיף בו הרב מתאר שני סוגי אנשים. יש אנשים שדרך עבודתם היא דרך עבודה מסודרת וקבועה. ויש כאלו שדרך עבודתם היא בהבזקים. אתה צריך לבחון איזה סוג אישיות אתה. האם רק בעבודת ה' יש לך עליות וירידות או בכל הנושאים שבעולם. אם זה דבר שהוא בכל הנושאים שבעולם אזי אין טעם שתלחם כנגד טבעך. גם עבודת ה' שלך צריכה להעשות לפי האופי הנפשי שלך. אם כן הנח לעצמך ותקבל שאתה עובד ה' בדרך לא מסודרת אלא בדרך של הבזקים. אולם גם בסוג עבודת ה' זו יש לשים לב שבאופן כללי תהיה במהלך של התקדמות. צריך לדאוג שגם העליות שלך יהיו עליות ממושכות יותר ואכותיות יותר. וגם הנסיגות ושעות המנוחה יהיו קצרות יותר ולא עם נפילות גדולות. לשם כך כדאי שתיקח בנושא העליה דבר אחד שעליו אתה עובד בשעת העליה ודבר אחד על שעת הנפילה. באופן טבעי בשעת הנפילה אתה בעיקר צריך להעזר בכוח המסגרת והמחויבות ההלכתית בכדי שלא תגיע למקומות הרחוקים מהקודש. לשם כך כדאי שתלמד שוב את חלקו הראשון של המסילת ישרים. היה ברוך.